Dôvodová   správa

Všeobecná časť

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme sa predkladá v súlade           s § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, ktorý splnomocňuje vládu Slovenskej republiky na jeho vydanie. 
V zmysle ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania  dohodli na obsahu Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. na rok 2015 (ďalej len „kolektívna zmluva“). Kolektívna zmluva bola podpísaná 10. decembra 2014.
 Podľa čl. II bodu 3 kolektívnej zmluvy základná stupnica platových taríf, osobitná stupnica platových taríf vybraných skupín zamestnancov, osobitná stupnica platových taríf učiteľov vysokých škôl, výskumných a vývojových zamestnancov a zdravotníckych zamestnancov sa od 1. januára 2015 zvýši o 1,5 %  a od 1. júla 2015 sa zvýši o ďalšie 1%. Platové tarify pedagogických zamestnancov a odborných zamestnancov sa od 1. januára 2015  zvýšia  o 5 %. 
V tejto súvislosti sa navrhuje vydanie jedného nariadenia vlády s delenou účinnosťou.
Návrh nariadenia vlády má negatívny vplyv na rozpočet verejnej správy.
Dopad zvýšenia stupníc platových taríf zamestnancov pri výkone práce vo verejnom záujme na rozpočet verejnej správy v roku 2015 a v ďalších rokoch  je uvedený v doložke vybraných vplyvov. 
Finančné prostriedky na realizáciu návrhu nariadenia vlády SR budú zabezpečené v rámci výdavkov rozpočtu verejnej správy na roky 2015 až 2017.
Návrh nariadenia vlády má pozitívny sociálny vplyv na hospodárenie obyvateľstva,  nemá vplyv na podnikateľské prostredie, životné prostredie, ani na informatizáciu spoločnosti. 
Návrh nariadenia vlády je v súlade s Ústavou Slovenskej republiky, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi.